b'\n_START_ARTICLE_\nPinsettikala\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nPinsettikala voi kasvaa 10\xe2\x80\x9320\xc2\xa0cm korkeaksi. Se on litte\xc3\xa4 kala, suunnilleen yht\xc3\xa4 korkea kuin pitk\xc3\xa4. Nokka on kapean pinsettim\xc3\xa4inen ja soveltuu hyvin saalisel\xc3\xa4inten kaiveluun pienist\xc3\xa4 koloista. Vartalon pohjav\xc3\xa4ri on valkoisen ja vaaleanharmaan vaakajuovainen. Siin\xc3\xa4 on nelj\xc3\xa4 oranssis\xc3\xa4vyist\xc3\xa4, tummareunaista pystyraitaa, joista etummainen kulkee silm\xc3\xa4n l\xc3\xa4pi.  Selk\xc3\xa4ev\xc3\xa4n takaosassa on tumma t\xc3\xa4pl\xc3\xa4. Pyrst\xc3\xb6 on valkoinen, ja sen tyvess\xc3\xa4 on kapea musta juova. Ev\xc3\xa4t ovat keltaiset, ja niit\xc3\xa4 kiert\xc3\xa4\xc3\xa4 hyvin ohut vaaleansininen juova. Nuoret yksil\xc3\xb6t ovat saman v\xc3\xa4risi\xc3\xa4 kuin aikuiset, mutta niilt\xc3\xa4 puuttuu lajille ominainen pinsettim\xc3\xa4inen nokka.\n_START_SECTION_\nAlkuper\xc3\xa4\n_START_PARAGRAPH_\nPinsettikaloja el\xc3\xa4\xc3\xa4 koralliriutoilla l\xc3\xa4ntisell\xc3\xa4 Tyynell\xc3\xa4merell\xc3\xa4. Sen levinneisyysalue ulottuu Andamaaneilta Ryukyu-saarille ja Australiaan. Sit\xc3\xa4 tavataan tyypillisesti 3-20 metrin syvyydess\xc3\xa4.\n_START_SECTION_\nK\xc3\xa4ytt\xc3\xa4ytyminen ja lis\xc3\xa4\xc3\xa4ntyminen\n_START_PARAGRAPH_\nPinsettikala el\xc3\xa4\xc3\xa4 yleens\xc3\xa4 pareina koralliriuttojen l\xc3\xa4hell\xc3\xa4. Sen poikasten kehitykseen kuuluu "toukkavaihe" jolloin ne ajelehtivat avovedess\xc3\xa4 el\xc3\xa4inplanktonin mukana, ja voivat silloin levit\xc3\xa4 uusille elinalueille. Aikuistuessaan kalat asettuvat riutan l\xc3\xa4heisyyteen. Samalla niille kasvaa pinsettim\xc3\xa4inen nokka.\n_START_SECTION_\nVesiolot ja ravinto\n_START_PARAGRAPH_\nPinsettikaloja pidet\xc3\xa4\xc3\xa4n 22\xe2\x80\x9328-asteisessa merivedess\xc3\xa4 riutta-akvaariossa, jossa niille kasvaa paljon el\xc3\xa4v\xc3\xa4\xc3\xa4 ravintoa: matoja ja pieni\xc3\xa4 merivuokkoja sek\xc3\xa4 muita pehmeit\xc3\xa4 selk\xc3\xa4rangattomia. Kaikki yksil\xc3\xb6t eiv\xc3\xa4t opi sy\xc3\xb6m\xc3\xa4\xc3\xa4n korvaavaa ravintoa. Pinsettikala sopii jo keskikokoisiin merivesiakvaarioihin. Sopiva minimikoko 250-300-litraa, jossa tehokas vaahdotus._NEWLINE_Pinsettikala puolustaa reviiri\xc3\xa4\xc3\xa4n, ja samassa akvaariossa ei yleens\xc3\xa4 suositella pidett\xc3\xa4v\xc3\xa4ksi enemp\xc3\xa4\xc3\xa4 kuin yht\xc3\xa4 pinsettikalaa. Kaikki eiv\xc3\xa4t suosittele niiden seuraan muitakaan perhokaloja. Toisten l\xc3\xa4hteiden mukaan pinsettikala ja muut perhokalat eiv\xc3\xa4t kiinnostu toisistaan.'